Euroopan parlamentin ja komission välinen sopimus menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY soveltamista koskevista yksityiskohtaisista säännöistä



Virallinen lehti nro L 256 , 10/10/2000 s. 0019 - 0020



Euroopan parlamentin ja komission välinen sopimus menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY soveltamista koskevista yksityiskohtaisista säännöistä 1. Päätöksen 1999/468/EY(1) 7 artiklan 3 kohdan mukaisesti komissio tiedottaa Euroopan parlamentille säännöllisesti komiteamenettelyyn osallistuvien komiteoiden työstä. Tätä varten sille toimitetaan samaan aikaan ja samoin edellytyksin kuin komiteoiden jäsenille kokousten esityslistaluonnokset, ne ehdotukset täytäntöönpanotoimenpiteiksi, jotka toimitetaan näille komiteoille niiden perussäädösten mukaisesti, jotka on annettu Euroopan yhteisön perustamissopimuksen 251 artiklassa määrättyä menettelyä noudattaen, sekä äänestystulokset, yhteenveto kokouspöytäkirjoista ja luettelot viranomaisista, joihin jäsenvaltioiden edustajikseen nimeämät henkilöt kuuluvat. 2. Lisäksi komissio suostuu toimittamaan Euroopan parlamentille tiedoksi asiasta vastaavan valiokunnan pyynnöstä ne erityiset ehdotukset täytäntöönpanotoimenpiteiksi, joiden perussäädöksiä ei ole hyväksytty yhteispäätösmenettelyä noudattaen mutta joilla on erityinen merkitys Euroopan parlamentille. Euroopan yhteisöjen ensimmäisen oikeusasteen tuomioistuimen 19 päivänä heinäkuuta 1999 antaman tuomion (asia T-188/97, Rothmans v. komissio)(2) mukaisesti Euroopan parlamentti voi pyytää, että se saa tutustua komiteoiden pöytäkirjoihin. 3. Euroopan parlamentti ja komissio katsovat, että seuraavat sopimukset ovat niitä koskevilta osiltaan vaikutuksettomia: Plumbin-Delorsin sopimus vuodelta 1988, Samlandin-Williamsonin sopimus vuodelta 1996 ja yhteistoimintatapa vuodelta 1994(3). 4. Niin pian kuin tekniset edellytykset ovat käytettävissä, päätöksen 1999/468/EY 7 artiklan 3 kohdassa tarkoitetut asiakirjat toimitetaan sähköisesti. Luottamuksellisia asiakirjoja käsiteltäessä käytetään jokaisen toimielimen sisäistä hallintomenettelyä, jolla varmistetaan tarpeelliset takeet. 5. Päätöksen 1999/468/EY 8 artiklan mukaisesti Euroopan parlamentti voi ilmaista perustellulla päätöslauselmalla, että ehdotus täytäntöönpanotoimenpiteiksi, joka koskee perustamissopimuksen 251 artiklan mukaisesti annettua perussäädöstä, ylittää perussäädöksessä säädetyn täytäntöönpanovallan. 6. Euroopan parlamentti hyväksyy tällaisen perustellun päätöslauselman täysistunnossa; sen on tehtävä tämä kuukauden kuluessa siitä, kun lopullinen ehdotus täytäntöönpanotoimenpiteiksi on vastaanotettu niillä kielillä joilla asiakirjat on toimitettu komissiolle. 7. Kiireellisissä tapauksissa ja tavanomaiseen hallintoon kuuluvissa toimenpiteissä ja/tai toimenpiteissä, joiden voimassaolo on rajattu, sovelletaan lyhyempää määräaikaa. Tämä määräaika voi olla erityisen lyhyt erityisen kiireellisissä tapauksissa, etenkin kansanterveyttä koskevista syistä. Asianomainen komission jäsen vahvistaa asianmukaisen määräajan ja ilmoittaa perusteen sille. Euroopan parlamentti voi tällöin käyttää menettelyä, jossa päätöksen 1999/468/EY 8 artiklan soveltaminen siirretään asiasta vastaavalle valiokunnalle kyseisessä määräajassa. 8. Kun Euroopan parlamentti on toimittanut perustellun päätöslauselman, asianomainen komission jäsen ilmoittaa täysistunnossa parlamentille tai tarvittaessa asiasta vastaavalle valiokunnalle toimista, joihin komissio aikoo ryhtyä päätöslauselman johdosta. 9. Euroopan parlamentti kannattaa komission ja neuvoston lausumassa N:o 2(4) esitettyä tavoitetta ja menettelyjä. Lausuman tavoitteena on yksinkertaistaa yhteisön täytäntöönpanomenettelyjä mukauttamalla nykyiset komiteamenettelyt päätöksestä 1999/468/EY aiheutuviin menettelyihin. (1) EYVL L 184, 17.7.1999, s. 23. (2) Kok. 1999, s. II-2463. (3) EYVL C 102, 4.4.1996, s. 1. (4) EYVL C 203, 17.7.1999, s. 1.